
A V I Z

referitor la propunerea legislativă privind modificarea 
Legii nr.76 din 16 ianuarie 2002 privind sistemul asigurărilor pentru somaj şi stimularea ocupării forţei de muncă, cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii nr.76 din 16 ianuarie 2002 privind sistemul asigurărilor pentru somaj şi stimularea ocupării forţei de muncă, cu modificările şi completările ulterioare, transmis cu adresa Pl.x 155 din 7 aprilie 2010 şi înregistrat sub nr. 31/279 din data de 8 aprilie 2010.
Conform dispoziţiilor art.75 alin.(3) din Constituţia României, republicată şi ale   art.92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 

Propunerea legislativă are ca obiect de reglementare modificarea Legii nr.76 din 16 ianuarie 2002 privind sistemul asigurărilor pentru somaj şi stimularea ocupării forţei de muncă, cu modificările şi completările ulterioare, în sensul introducerii de noi prevederi referitoare la stimularea angajatorilor care încadrează în muncă şomeri indemnizaţi şi neindemnizaţi, iar acordarea acestor stimulente să se situeze în prevederile bugetare aprobate pentru anul respectiv.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 20 aprilie 2010.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, înregistrat sub nr.1270 din data de 5 decembrie 2009, avizul negativ al Consiliului Economic şi Social, înregitrat sub 2459 din 24 noiembrie 2009, precum şi punctul de vedere al Guvernului României, înregistrat sub nr.181 din data de 25 ianuarie 2010, care nu susţine adoptarea propunerii legislative. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative.
În raport de obiectul şi conţinutul reglementării, propunerea legislativă face parte din categoria legilor organice.

